Materiál na rokovanie pre Mestské zastupiteľstvo v Žiline 

Predaj akcií Garáže Žilina, a. s.

Predkladá: 

Michal Horecký, 
zástupca primátora mesta

Vypracoval: 

JUDr. Martin Valky, 
vedúci oddelenia majetko-právneho a podnikateľskej činnosti

V Žiline, 19. 06. 2007

Návrh uznesenia

Mestské zastupiteľstvo v Žiline 

I.	schvaľuje

1. Predaj 760 kusov akcií (ISIN 880990000916) spoločnosti Garáže Žilina, a.s., ktorých je Mesto Žilina vlastníkom v prospech investora podľa nasledujúceho poradia úspešnosti predložených ponúk investorov:
a)  prvá v poradí spoločnosť MiRaMaX, s.r.o., Lipová 9, 010 01 Žilina, IČO: 36701831
b)  druhá v poradí spoločnosť AMETYST MORAVIA, s.r.o., Ostravská 172, 735 51 Bohumín – Pudlov, Česká republika
                        
2.  V prípade  neakceptácie ani jedného z investorov navrhnutých Mestom Žilina zo strany Kremser bank und Sparkasse AG, ponúknuť predaj akcií opätovnou verejnou ponukou za  podmienok, že minimálna cena akcií bude v ich nominálnej výške a investor zabezpečí vyplatenie (prevzatie) zostatku úveru voči Kremser bank und Sparkasse AG, vrátane príslušenstva s cieľom zániku účinkov ručiteľskej zmluvy, ktorá zaväzuje Mesto Žilina vo vzťahu k Kremser bank und Sparkasse AG.    

II.	poveruje 

1.  Primátora Mesta Žilina na rokovanie  s Kremser  bank und Sparkasse AG o akceptácií investora s cieľom zrušiť ručitelský záväzok mesta voči tejto banke.

Dôvodová správa

         V priložených dokumentoch je zahrnutý prehľad ekonomického stavu spoločnosti Garáže Žilina, a. s., sídlo Obežná 5851, 010 08 Žilina, IČO: 31 605 184, z ktorého vyplýva dlhodobá neschopnosť spoločnosti platiť záväzky vyplývajúce z úverovej zmluvy s Kremser bank und Sparkassen AG, A – 3500, Krems, Ringstrasse 5-7, Rakúsko (ďalej len “Kremser bank”). V súčasnosti len samotné úroky z úrokov prevyšujú zostatok úveru a zaťaženie mesačne narastá.
         Zároveň pri realizácií úveru, bola Mestom Žilina podpísaná záložná a ručiteľská zmluva, v ktorej Mesto Žilina prevzalo na seba v súvislosti s poskytnutým úverom ručiteľský záväzok vo výške 10 mil. ATS. 
Na základe viacerých rokovaní (ešte z roku 2006) medzi akcionármi Garáže, a. s., Kremser bank ako úverujúcou bankou a vedením spoločnosti, nenašlo sa pragmatické konečné riešenie situácie. Kremser bank chce z tohto dôvodu uplatňovať svoje práva z ručiteľskej zmluvy aj voči Mestu Žilina. To by znamenalo, aj prostredníctvom výkonu práva (exekučného konania) povinnosť mesta realizovať úhradu záväzku z úveru banke vo výške cca. 600 tis. Euro.
         Na strane druhej samotná spoločnosť Garáže Žilina a.s. svojim ekonomickým potenciálom nie je schopná dodržať svoje záväzky.
         Oddialenie realizácie výkonu svojich práv Kremser bank na majetku mesta sa podarilo rokovaním vedenia spoločnosti s bankou s tým, že bude realizovaný odpredaj akcií inému investorovi, ktorý bude schopný a bankou akceptovaný k prevzatiu (vyplateniu) úverovej dlžnej čiastky (vrátane príslušenstva) tak, aby mohla zaniknúť účinnosť ručiteľskej zmluvy.
         Vzhľadom na uvedené Mesto Žilina, 11. 04. 2007 v Hospodárskych novinách     zverejnilo verejnú ponuku na predaj akcií Garáže, a. s. . Podmienkami pre záujemcov boli nasledovné skutočnosti:
-	minimálna cena rovnajúca sa nominálnej hodnote akcií
-	zabezpečenie vyplatenia (prevzatia) zostatku úveru vrátane príslušenstva s cieľom zániku účinkov ručiteľskej zmluvy.

Na túto verejnú ponuku reagovali spoločnosti, ktorých ponuka je priložená, s tým že záujem prejavili a rokovania prebehli aj so spoločnosťou MEDIATION KMCH, s.r.o., Farská 12, 949 01 Nitra  a p. Patrikom Lukáčom, avšak títo nakoniec ponuku nepredložili.
Obidve predložené ponuky spĺňajú požadované podmienky, s tým že poradie výhodnosti bolo stanovené v prospech spoločnosti MiRaMaX vzhľadom na skutočnosť, že spoločnosť AMETYST MORAVIA, s.r.o. požaduje odpredanie všetkých akcií všetkými akcionármi spoločnosti, nielen Mestom Žilina, čo je pre mesto obmedzujúce a ťažko garantovateľné.  

Prílohy: 
1.	Správa o hospodárení spoločnosti Garáže Žilina, a.s. za rok 2004, 2005, 2006.
2.	Ekonomická správa o stave spoločnosti Garáže Žilina, a.s. vo väzbe na zmenu efektivity oproti pôvodnému obchodnému plánu.
3.	Správa nezávislého auditora pre akcionárov Garáže Žilina, a.s. za rok 2006
4.	Záručná a záložná zmluva z 28. 06. 1996
5.	List advokátov RIEL – GROHMAN spoločnosti Garáže Žilina, a.s. zo dňa 16. 02. 2007
6.	List advokátov RIEL – GROHMAN Mestu Žilina  zo dňa 16. 02. 2007
7.	Ponuka spoločnosti AMETYST MORAVIA, s.r.o.
8.	Ponuka spoločnosti MiRaMaX, s.r.o.